Ma dagvaar vir Downsindroom-seun se ‘lyding’Argieffoto ŉ Ma het haar tot die grondwethof gewend om ŉ voorgeboortesentrum in Claremont, Kaapstad, vir nagenoeg R6 miljoen te dagvaar nadat haar seun met Down-sindroom gebore is en “onregverdig ly”, het The Times Vrydag berig. Die ma, wie se naam weerhou word om haar kind se identiteit te beskerm, dagvaar die Foetal Assessment Centre vir skadevergoeding nadat die sentrum versuim het om haar ongebore kind te diagnoseer as ŉ “baie hoë risiko” vir Down-sindroom. Sy voer in hofdokumente aan dat sy die fetus sou aborteer, as sy geweet het hoe groot die risiko was. Sy voer aan die sentrum moet verantwoordelik gehou word vir die kostes om die kind te versorg, en nie die ouers nie. Die Wes-Kaapse hooggeregshof het vroeër vanjaar die vrou se aansoek van die hand gewys. Die sentrum het die aansoek teengestaan. Die hooggeregshof het, met verwysing na vorige hofsake, beslis dat ŉ hof nie kan besluit of ŉ kind gebore moes word of nie, maar dat dit eerder ŉ besluit is oor wat menslik is. Die ma het daarna die grondwethof genader en ontken dat haar eis op “onregmatige lewe” gegrond is, maar eerder op “onregverdige lyding”. Sy het gesê die grondwethof moet nie bepaal of haar seun gebore moes word of nie, maar of die sentrum weens beweerde nalatigheid vir skadevergoeding aanspreeklik gehou kan word. Uitspraak in die saak is voorbehou.